Predkladacia správa 

	Návrh na neudelenie štátneho súhlasu sa predkladá v súlade s § 47 ods. 7 zákona  č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“). Vláda prerokúva návrh ministerstva školstva a udeľuje/neudeľuje štátny súhlas na pôsobenie súkromnej vysokej školy v súlade s § 47 ods. 6, 7 a § 102 ods. 1 písm. c) zákona o vysokých školách.

	 Žiadosť o súhlas v mene štátu na oprávnenie pôsobiť ako súkromná vysoká škola /pobočka zahraničnej vysokej školy/ (o štátny súhlas) s názvom „Bankovní institut vysoká škola Praha – SR, s. r. o.“ v súlade s § 47 zákona o vysokých školách podala na ministerstvo školstva dňa 11. 6. 2004 právnická osoba BIVŠ Praha – SR, s. r. o. so sídlom v Banskej Bystrici, ktorá má právnu formu spoločnosti s ručením obmedzeným. Uvedená právnická osoba žiadala pôsobiť ako pobočka riadne akreditovanej prvej českej súkromnej vysokej školy Bankovní institut vysoká škola, a. s. Praha, ČR.

	Akreditačná komisia v súlade so zákonom o vysokých školách posúdila žiadosť, nesúhlasí s udelením štátneho súhlasu a zároveň uviedla, že uvedená súkromná vysoká škola nie je spôsobilá poskytovať predložené študijné programy podľa predpisov platných v Slovenskej republike, lebo nespĺňajú príslušné kritériá, najmä nenapĺňajú požadovanú štruktúru predmetov stanovených jadrom opisu študijného odboru, nie sú uspokojivo personálne zabezpečené, materiálne, priestorové a informačné zabezpečenie nezodpovedá požiadavkám na vzdelávací proces.                            
	Keďže sú splnené podmienky na neudelenie štátneho súhlasu podľa § 47 ods. 7 zákona o vysokých školách (nesúhlasné stanovisko Akreditačnej komisie, nesúlad vnútorných predpisov so zákonmi), navrhuje ministerstvo školstva vláde neudeliť štátny súhlas právnickej osobe BIVŠ Praha – SR, s. r. o. so sídlom v Banskej Bystrici. Uvedená právnická osoba týmto nebude oprávnená pôsobiť ako súkromná vysoká škola (pobočka zahraničnej vysokej školy) s názvom „Bankovní institut vysoká škola Praha – SR, s. r. o.“.

Návrh na neudelenie štátneho súhlasu prešiel medzirezortným pripomienkovým konaním a oprávnené pripomienky boli do neho zapracované.  
Návrh nevyžaduje zvýšené nároky na štátny rozpočet, verejný rozpočet, nemá vplyv na zamestnanosť a na občanov, ani na podnikateľské a životné prostredie.
Návrh na neudelenie štátneho súhlasu je v súlade s Ústavou SR a so všeobecne záväznými právnymi predpismi a odporúča sa vláde SR, aby ho schválila.